Boer eis regter moet onttrek in Landbank-saakCarel van der Merwe en Shani Taljaard (Foto: Anja van der Merwe, Maroela Media) Carel van der Merwe, ’n boer van Vanwyksvlei in die Noord-Kaap, het Donderdag ’n aansoek by die hooggeregshof in Kimberley ingedien dat regter Mpho Mamosebo haar moet onttrek aan die likwidasieproses van Van der Merwe se trusts en maatskappye. Mamosebo sal na verwagting Dinsdag uitspraak in die aansoek lewer. Van der Merwe, wat in sy persoonlike hoedanigheid reeds gesekwestreer is, voer ŉ hofstryd teen die Landbank om sy boerdery te behou. Hy doen aansoek om in sakeredding geplaas te word terwyl hy die boerdery, wat gesteier het onder ŉ jarelange droogte, probeer omkeer. Van der Merwe skuld Landbank R80 miljoen en Mamosebo het in Mei ’n voorlopige likwidasiebevel teen Van der Merwe se besittings gemaak. Van der Merwe se eiendomme, wat 80 000 ha tussen Vanwyksvlei en Fraserburg beslaan, is waarskynlik van die grootste grond in private besit. Die Landbank eis die betaling van die skuld en voer aan hy het sedert 2018 “nog nie ’n sent van Van der Merwe” gesien nie. Volgens Van der Merwe se regsverteenwoordiger, adv. Dries van Tonder, het Van der Merwe die aansoek gebring dat Mamosebo haar aan die saak moet onttrek, weens vermoedens dat sy moontlik nie op ŉ onbevooroordeelde wyse oor die kwessies in dispuut kan beslis nie. Van Tonder het aangevoer dat die vermoedens van vooroordeel spruit uit die feit dat Mamosebo opmerkings gemaak het oor die meriete van die saak ten opsigte van Van der Merwe se aansoek om sy sakereddingsplan te laat goedkeur. Die aansoek is in Mei ingedien en die Landbank het in Julie ’n teenaansoek gebring om Van der Merwe se sakereddingsplan onwerkbaar te laat verklaar. Van Tonder voer aan Mamosebo het in wese ŉ voorafbepaling rakende die meriete van die twee sentrale kwessies van die aangeleentheid, synde die grondwetlike beginsels en die sakereddingsaansoek, gemaak. “Sy het aangevoer dat albei sonder meriete is, sonder dat enige betoë oor die meriete van die aansoek aangehoor is,” het Van Tonder gesê. Volgens Van Tonder het Mamosebo op 16 Augustus sekere feitebevindings gemaak “gebaseer op blote bewerings deur die Landbank wat in die bank se beantwoordende beëdigde verklaring uiteengesit is”. Van der Merwe en sy span het toe nog nie die geleentheid gehad om op hierdie bewerings te reageer nie. Volgens adv. Freek Terblanche SC, wat namens die Landbank optree, is die aansoek om Mamosebo van die saak te laat onttrek “’n vertragingstaktiek”. Die uitspraak oor die aansoek dat die regter haar aan die saak moet onttrek, sal na verwagting Dinsdag aangehoor word. Die Landbank se teenaansoek oor Van der Merwe se sakereddingsplan sal ook dan aangehoor word. Van der Merwe is sowat drie weke gelede vir minagting van ŉ hofbevel in hegtenis geneem. Dit volg nadat Henk Strydom, ŉ prokureur wat namens die Landbank optree, ŉ beskermingsbevel teen hom gekry het. Die bevel spruit uit inskrywings wat Van der Merwe op sosiale media gemaak het oor die behandeling wat hy die afgelope ruk by die Landbank en sy agente, onder wie Strydom, gekry het.